Huishulp, kleinseun red boer uit brandende huis(Foto: Verskaf) ŉ Verwoestende brand wat op munisipale grond sonder ŉ brandpad uitgebreek het, het na Jan en Annamarie Botha se wildsplaas in Limpopo versprei en alles, waaronder wild en tien chalets, verwoes. Dit het boonop ook amper Jan se lewe geëis, as dit nie was vir die dapper optrede van die egpaar se huishulp en kleinseun nie. Jan is bedlêend weens ŉ voetwond. Die brand het Donderdag omstreeks 13:00 op die wildsplaas JB Game Ranch, op die Jasperpad in Modimolle (Nylstroom), uitgebreek en ŉ pad na verwoesting begin oopkloof. Kol. Mamphaswa Seabi, polisiewoordvoerder, het aan Maroela Media bevestig die brand het op die munisipaliteit se grond – wat direk langs die Botha-egpaar se plaas geleë is – uitgebreek. Daar is informele nedersettings op dié grond. Die egpaar se dogter, Janita van der Walt, sê omdat daar geen brandpad was wat die brand kon keer nie, het die vlamme blitsvinnig na haar ouers se plaas versprei. Sy sê die boere het al verskeie kere vantevore gekla oor die munisipale grond en dat daar geen veiligheidsmaatreëls – soos ŉ brandpad – ingestel is wanneer ŉ brand sou uitbreek nie. “Die brand het oor my ouers se plaasheining en brandpad versprei en hul hele plaas verwoes.” Volgens Van der Walt is die veld, onthaalsaal, hoofplaashuis en drie ander huise, motorhuise, trofeekamer, lapa, tien chalets, winkel, klubhuis en kombuis, konferensiekamer, gholfbaan en voertuie afgebrand. “Als het afgebrand. Daar is nie eens ŉ enkele beker, bord of kombers oor nie.” Al die wild en die egpaar se troeteldiere het in die brand doodgebrand. Van der Walt vertel haar seun, Janrich, het vir Jan in die brandende plaashuis gaan soek toe die brand na die huis versprei het. Jan was egter reeds buitekant nadat die huishulp, Maria, hom betyds uit die brandende huis gehelp het. “Ek is trots op my dapper seun wat in die brandende huis – deur die rook en hitte – gekruip het om sy oupa te probeer red.” Janrich het deur die vlamme met ŉ Polaris-motor vir Jan en Maria na veiligheid gejaag. Al drie het ongedeerd van die brand afgekom. Plaaswerkers het rondgeskarrel om die brand in bedwang te bring. Hulle het die egpaar se Pajero-motor van die huis probeer wegsleep, maar dit het weens die vlamme begin smelt. “Een van die plaaswerkers, Chris, het een van die vragmotors aan die gang probeer kry, maar die vlamme het hom ongelukkig oorweldig. Hy het erge brandwonde opgedoen.” Volgens Van der Walt is haar ouers erg getraumatiseerd en het hulle ŉ groot finansiële verlies gely. “Hul hele lewe se harde werk, 21 jaar van opbou, mooi maak, verbeter, instandhouding, hul drome en trots, is deur die brand verswelg.” Die egpaar oorweeg regstappe teen die munisipaliteit. “My ouers sit nou op hul oudag met niks en dit is deur die munisipaliteit se doen en late, deurdat hulle nie hul werk gedoen of pligte nagekom het nie.” Die Botha-egpaar bly tans by hul kinders in Marble Hall. Die egpaar kan nie die skade van ŉ versekeringsmaatskappy terugeis nie, omdat hulle noodgedwonge tydens die Covid-19-pandemie hul versekering moes staak. Dít is omdat hulle nie ŉ inkomste uit die plaas gekry het nie. Die familie het ŉ Back-a-Buddy-fondsinsameling begin om vir die egpaar geld in te samel sodat hulle weer ŉ nuwe lewe vir hulself kan vestig.